b'\n_START_ARTICLE_\nValent\xc3\xad Puig i Mas\n_START_SECTION_\nBiografia\n_START_PARAGRAPH_\nLlicenciat en Filosofia i lletres per la UB, ha exercit de periodista i cr\xc3\xadtic literari, per\xc3\xb2 \xc3\xa9s sobretot conegut com a poeta, dietarista i narrador. Tamb\xc3\xa9 ha cultivat l\'assaig i \xc3\xa9s articulista._NEWLINE_Com a periodista ha exercit sobretot d\'articulista. Ha col\xc2\xb7laborat en diversos mitjans, per exemple La Vanguardia, Diario de Mallorca, i al setmanari El Temps, a m\xc3\xa9s de fer de corresponsal a Londres per al diari ABC. Actualment \xc3\xa9s columnista d\'El Pa\xc3\xads i Econom\xc3\xada Digital._NEWLINE_Tamb\xc3\xa9 ha treballat en el m\xc3\xb3n editorial, i va exercir de director general d\'Ensenyament i Cultura al Consell General Interinsular, precedent del Govern Balear. Entre 2011 i 2014 va formar part del CoNCA.\n_START_SECTION_\nBosc endins\n_START_PARAGRAPH_\nBosc endins fou el primer llibre que public\xc3\xa0, el 1982. L\'origen del llibre \xc3\xa9s un quadern de notes que Puig comen\xc3\xa7\xc3\xa0 el 1968, essent encara un estudiant. Les notes, que no estan datades, abasten els anys setanta: la seva etapa universit\xc3\xa0ria a Barcelona, l\'estada com a professor a Irlanda, les estades a la seva Mallorca natal i el retorn a Barcelona, on comen\xc3\xa7a a treballar en el m\xc3\xb3n editorial._NEWLINE_Els temes tractats s\xc3\xb3n diversos, per\xc3\xb2 sobretot hi escriu sobre cultura, pol\xc3\xadtica internacional i pol\xc3\xadtica espanyola i catalana. Bosc endins demostra el gran talent de Puig com a prosista i ha sigut un dels seus llibres m\xc3\xa9s reeixits. Mat\xc3\xa8ria obscura \xc3\xa9s en certa manera una continuaci\xc3\xb3 d\'aquest llibre, i abasta el per\xc3\xadode 1980-84. Els dos es reeditaren conjuntament a Porta inc\xc3\xb2gnita.\n_START_SECTION_\nLa fe de nuestros padres\n_START_PARAGRAPH_\nA La fe de nuestros padres Puig hi relata el seu retorn a la fe cristiana i advoca per la "necessitat de recuperar la fe i els valors universals de l\'Esgl\xc3\xa9sia Cat\xc3\xb2lica" (com diu la contraportada del llibre). D\'una banda evoca situacions que han marcat la seva evoluci\xc3\xb3 com a cat\xc3\xb2lic ("la seva mem\xc3\xb2ria i cartografia sentimental \xe2\x80\x94 els paradisos afectius i sentimentals de la inf\xc3\xa0ncia i la maduresa"), i de l\'altra analitza el paper del cristianisme a l\'Europa actual. Entre altres temes, l\'autor d\xc3\xb3na el seu punt de vista sobre el relativisme moral, el la\xc3\xafcisme, el paper de la fe com a nucli de la llibertat o la visi\xc3\xb3 de la jerarquia eclesi\xc3\xa0stica. En el vuit\xc3\xa8 i \xc3\xbaltim cap\xc3\xadtol (Todo recomienza), l\'autor explica l\'experi\xc3\xa8ncia de corresponsal a Roma pel diari ABC durant els \xc3\xbaltims dies de vida de Joan Pau II i el conclave que proclam\xc3\xa0 el cardenal Ratzinger nou pont\xc3\xadfex, i analitza el paper del Papa en la construcci\xc3\xb3 moral d\'Europa.\n_START_SECTION_\nL\'home de l\'abric\n_START_PARAGRAPH_\nL\'home de l\'abric \xc3\xa9s un elogi de l\'obra de Josep Pla. A partir d\'episodis importants en la vida de Pla (la hiperinflaci\xc3\xb3 germ\xc3\xa0nica d\'entreguerres, la Gran Guerra, la Rep\xc3\xbablica, la Guerra Civil) Puig en dissecciona l\'obra i el pensament fent un \xc3\xbas extensiu de cites de la vasta producci\xc3\xb3 planiana. Puig ens parla del Pla escriptor (concepci\xc3\xb3 de la ficci\xc3\xb3, models literaris), del pensament pol\xc3\xadtic (el conservadorisme, l\'individualisme) o de la contribuci\xc3\xb3 a la construcci\xc3\xb3 de la prosa en catal\xc3\xa0.\n_START_SECTION_\nTraduccions\n_START_PARAGRAPH_\nBona part de l\'obra narrativa de Puig ha estat tradu\xc3\xafda al castell\xc3\xa0, sovint amb traducci\xc3\xb3 del mateix autor, i editada per Anagrama (Mujeres que fuman, 1984; Complot, 1987), Alfaguara (Primera Fuga, 1999; Maniobras privadas, 2002), Pen\xc3\xadnsula (Cien d\xc3\xadas del milenio, 2001), Planeta (Sue\xc3\xb1o Delta, 1988), Destino (El hombre del abrigo, 1998, traducci\xc3\xb3 de Carlos Milla Soler) i Trieste (En el bosque, 1985, traducci\xc3\xb3 de Jos\xc3\xa9 Carlos Cercas). La guia Veure Mallorca, Menorca i Eivissa fou tradu\xc3\xafda a l\'angl\xc3\xa8s (Seeing Majorca Minorca and Ibiza, Trad. de Ver\xc3\xb2nica Teixidor de Vent\xc3\xb3s, Destino, Barcelona 1986) i al castell\xc3\xa0 (Ver Mallorca Menorca e Ibiza, ibid.). Una selecci\xc3\xb3 de poemes de L\'estiu madur tradu\xc3\xafts al castell\xc3\xa0 per Mercedes Monmany s\'inclogueren a l\'antologia Despu\xc3\xa9s de la modernidad (de Julia Barella, editorial Anthropos, 1987); Capital de oto\xc3\xb1o: Antolog\xc3\xada 1985-2010 presenta un recull exhaustiu de traduccions dels poemes de Puig.'